
Rejtett önkép - Schiele párhuzamok Sylvester Katalin (1929-2017) korai alkotói periódusában

Sylvester Katalin (1929-2017) munkásságát vizsgálva egy rejtőzködő, mégis igen jelentős művész életútjába kaphatunk betekintést, aki férje – Csernus Tibor – árnyékában élte le életét, egy olyan világban, ahol a női művészek alulreprezentáltsága a mindennapok része volt. Alkotásai kevéssé kerültek a kutatók látókörébe, korai műveiről nem született átfogó elemzés. Dolgozatom a jól érzékelhető hiány pótlására tesz kísérletet, melyben Sylvester Katalin korai munkái alapján világítok rá alkotói módszerére és eddig nem ismert rejtett tartalmakra, melyek új értelmezési kerettel bővítik a róla alkotott képet.
Vizsgálom, hogy a Sylvester Katalin által ábrázolt nőalakok hogyan függnek össze Schiele alkotásaival és ezek a párhuzamok miként vezetnek el ahhoz, hogy Sylvester Katalin általam vizsgált munkái feltehetően önábrázolások. Alkotásai saját, belső gondolatvilágának képi utalásokkal teli lenyomatai, esetleges női szerepkonfliktusainak kinyilatkoztatásai, melyek által a művészházasságban betöltött másodlagos pozíció helyett egy komplex művészéletút rajzolódik ki számunkra.



